བོད་ནི་ནང་ཆོས་ལ་དད་འདུན་ཆེ་བའི་དམིགས་བསལ་གྱི་རྒྱལ་ཁམས་ཤིག་ཡིན་པས།བུད་མེད་བླ་མའང་མང་པོ་་བྱུང་མྱོང་ཡོད།དཔེར་ན།བསམ་སྡིངས་རྡོ་རྗེ་ཕག་མོ་མཆོག་དེང་སྐབས་སྐུ་ཕྲེང་བཅུ་བཞི་བརྒྱུད་ཡོད་པ་དང་བུད་མེད་བླ་མ་ཞིག་གིས་རྔམ་བརྗིད་ལྡན་པའི་གྲྭ་བཙུན་གྱི་དགོན་པ་ཞིག་ལ་བདག་སྐྱོང་གནང་བཞིན་པ་དང་ངག་རྒྱུན་ལ་ཁོ་མོ་རྡོ་རྗེ་ཕག་མོའི་རྣམ་སྤྲུལ་ཡིན་ཞེས་ཟེར།དགོན་པ་འདིའང་ཀརྨ་པའི་དགོན་པ་ནང་བཞིན་གྱི་ལོ་རྒྱུས་རིང་པོ་ཡོད་མཁན་ཞིག་རེད།གངས་རིའི་མཁའ་འགྲོ་མའང་སྐུ་ཕྲེང་མང་པོ་ཞིག་བརྒྱུད་ཡོད་པ་དང༌།དེང་གི་མདོ་སྟོད་གསེར་རྟ་བླ་རུང་བཙུན་དགོན་སྐུ་གསུམ་མཁའ་འགྲོ་འདུ་གླིང་ནང་རྗེ་བཙུན་སྒྲོལ་མའི་རྣམ་སྤྲུལ་རྗེ་བཙུན་མ་མུ་མེད་ཡེ་ཤེས་མཚོ་མོ་བཞུགས་ཤིང༌།དད་ལྡན་བགྲང་ལས་འདས་པ་ཞིག་ཁོ་མོའི་བྱམས་སྙིང་རྗེ་དང་ཐུན་མིན་གྱི་མཛད་པ་དང༌།གྲུབ་རྟགས་སོགས་ལ་ཡིད་དབང་ཤོར་ནས་གུས་བཀུར་དང་དད་པའི་ཡུལ་ལ་བཀོད་སོང༌།ཡིད་སྐྱོ་བ་ཞིག་ལ་ཁོ་མོ་དང་ཞང་བོ་མཁན་པོ་འཇིགས་མེད་ཕུན་ཚོགས་དབང་རྒྱལ་རྣམ་གཉིས་ཀྱིས་ལོ་མང་རིང་འཛུགས་གཉེར་གྱིས་བཏབ་པའི་གྲྭ་བ་དང་བཙུན་མ་ཆིག་ཁྲི་ལྷག་བརྒལ་བའི་ནང་བསྟན་སློབ་གླིང་ལས་རྒྱ་དམར་གཞུང་གིས་གྲྭ་ཤག་ཉིས་སྟོང་ལྷག་གཏོར་བཅོམས་ཀྱིས་གྲྭ་བ་དང་བཙུན་མ་མང་ཆེ་བ་ཕྱི་ལོགས་སུ་བཙན་འདེད་བྱས་ཡོད་པའི་ཁར།ཁོ་མོ་དང་ཞང་བོའང་བཟང་བཙོན་ལྟ་བུའི་འོག་འཚོ་བཞིན་ཡོད།དགའ་ལྡན་ཆོས་གླིང་གི་དབུ་མཛད་བསྟན་འཛིན་ཀུན་བཟང་མཆོག་ཐེངས་འདིར་ཨོ་སི་ཁྲུ་ལི་ཡའི་ཀུན་དགའ་ཆོས་གླིང་ཆོས་ཚོགས་ནང་ཆེད་ཞུས་སློབ་དཔོན་ལ་གདན་འདྲེན་གྱིས་སྤྱོད་འཇུགདང་ལམ་རིམསོགས་སློབ་ཁྲིད་གནང་མུས་ཡིན།འདི་ནི་ལོ་ན་༣༢སོན་པའི་བསྟན་འཛིན་ཀུན་བཟང་ལ་མཚོན་ན་ཚོད་བགམ་ནན་པོ་ཞིག་རེད་ཅེས་བཤད་ཆོགཡིན་ནའང༌།བརྟན་ལྷིང་དང་བབ་བརླིང་གི་གཤིས་ཀ་དང༌།ཕུན་སུམ་ཚོགས་པའི་ནང་ཆོས་ཀྱི་ཤེས་བྱ་འཛོམས་པའི་ཁར།ཆེས་གལ་ཆེ་བ་ནི་ཁོ་མོས་ནང་ཆོས་ཀྱི་གནད་རྟོགས་ཀྱི་ཡོད་པ་དང་འདུལ་བར་ཉམས་ལེན་ཏན་ཏིག་གནང་ཡོད་པས།ཧ་ལམ་སྔོན་བྱོན་སྐྱེས་བུ་དམ་པ་རྣམས་ཀྱིས་ཀོག་ཏེ་ལངས་ནས་གཞི་རྫོགས་པ་ཞེས་པའི་རྗེས་སུ་འཇུག་ཐུབ་པ་དང་ཡོད་ཚད་ལེགས་འགྲུབ་བྱུང་པར་ཡིད་ཆེས་ཡོད།དེ་བས།ཁོ་མོ་ཕྱི་རྒྱལ་ལ་ཆོས་སྤེལ་སླད་བསྐྱོད་པའི་བོད་ཀྱི་བཙུན་མ་དང་པོ་ཆགས་ཡོད།ད་དུང་ས་སྐྱ་རྗེ་བཙུན་འཆི་མེད་བློ་ལྡན་དེང་གི་ས་སྐྱ་གོང་མའི་ཨ་ཅེ་ཡིན།མཆོག་ནི་དགེ་བསྙེན་མ་ཞིག་དང་ཁ་ན་ཏར་བཞུགས་བཞིན་པ་དང༌།ཁོ་མོས་འཛམ་གླིང་གི་ཡུལ་གྲུ་ཁག་ཏུ་ཆོས་གསུངས་པ་དང་དབང་གནང་བཞིན་ཡོད།གཞན་བློ་སྤོབས་ཡོད་པ་དང་དཀའ་སྤྱད་སྙིང་རུས་བསྐྱེད་ཐུབ་པའི་བུད་མེད་སྒོམ་ཆེན་པ་སྐོར་ཞིག་ཀྱང་ཡོད་དེ།དཔེར་ན།རྒྱང་རྩེ་ནས་ཡོང་པའི་བཙུན་མ་བསྟན་འཛིན་ཆོས་འཛོམས་སོགས་ཀྱིས་ལོ་མང་རིང་རི་སྒང་དང་ནགས་ཁྲོད་དུ་ཚེ་འདི་བློས་བཏང་ནས་སྒོམ་བརྒྱབ་ཏེ་ཆོས་ཀྱི་གནས་ལུགས་འཚོལ་བ་དང་དོན་རྟོགས་བཞིན་ཡོད།